ທ່ານໂຢຊີຮິໂກະ ໂນດະ ເປັນນາຍົກລັດຖະມົນຕີໃໝ່ ຂອງຍີ່ປຸ່ນ
ອະດີດ​ລັດຖະມົນຕີ​ການ​ເງິນ Yoshihiko Noda ໄດ້​ຮັບ​ການ​ຢືນຢັນຈາກ​ສະພາ​ໃນ​ວັນ​ອັງຄານ​ມື້​ນີ້ ໃຫ້​ເປັນ​ນາຍົກລັດຖະມົນຕີຄົນ​ໃໝ່ຂອງ​ຍີ່ຢຸ່ນ.
ທ່ານ Yoshihiko Noda ອະດີດລັດຖະມົນຕີການເງິນໄດ້ຮັບການຢືນຢັນຈາກສະພາໃນວັນອັງຄານມື້ນີ້ເປັນນາຍົກລັດຖະມົນຕີຄົນໃໝ່ຂອງຍີ່ປຸ່ນແລະກໍານົດຈະດໍາເນີນການໃນທັນທີ ເພື່ອຄັດເລືອກເອົາຄະນະລັດຖະບານຂອງທ່ານ ວຽກບູລິມະສິດຂອງລັດຖະບານໃໝ່ຄາດວ່າ ຈະແມ່ນເລື້ອງການເສດ ຖະກິດທີ່ຕົກຢູ່ໃນສະພາບບໍ່ມີການເຕີບໂຕມາເປັນເວລາດົນນານ ຊຶ່ງໄດ້ຮັບຜົນກະທົບຈາກໄພແຜ່ນດິນໄຫວແລະຄື້ນຟອງຍັກສຸນາມິໃນເດືອນມີນາຜ່ານມາ ນອກນັ້ນ ທ່ານໂນດະຈະຕ້ອງຮັບມືກັບວິກິດການໂຮງໄຟຟ້ານີວເຄຍ Fukushima ທີ່ຍັງດໍາເນີນສືບຕໍ່ມາທີ່ມີສ່ວນ ຊ່ອຍທໍາລາຍການສະໜັບສະໜຸນຂອງປະຊາຊົນ ຕໍ່ທ່ານນາໂອໂຕກັນ ຜູ້ທີ່ດໍາລົງຕໍາແໜ່ງມາກ່ອນທ່ານນັ້ນ ທ່ານໂນດະກ່າວຕໍ່ບັນດານັກຂ່າວກ່ອນການລົງມະຕິຮັບຮອງເອົາທ່ານໃນວັນອັງຄານມື້ນີ້ວ່າ ທ່ານຄາດວ່າຈະບັນຈຸຕຳແໜ່ງຕ່າງໆໃນພັກລັດຖະບານແລະຕໍາແໜ່ງບັນດາລັດຖະມົນຕີໃນ ຄະນະລັດຖະບານໃຫ້ທັນເວລາກັບພິທີສາບານໂຕເຂົ້າຮັບຕໍາແໜ່ງນາຍົກລັດຖະມົນຕີໃນ ທ້າຍສັບປະດານີ້ ຜູ້ນໍາຄົນໃໝ່ຂອງຍີ່ປຸ່ນຍັງພະຍາຍາມຫາທາງລະງັບບັນຫາໂຕ້ແຍ້ງກັນກ່ຽວກັບຖ້ອຍຖະແຫລງຕອນນຶ່ງຫວ່າງໄວໆຜ່ານມານີ້ທີ່ວ່າ ພວກຜູ້ນໍາໃນປາງສົງຄາມໂລກຄັ້ງທີສອງຂອງຍີ່ປຸ່ນບໍ່ໄດ້ເປັນພວກອາຊະຍາກອນສົງຄາມພາຍໃຕ້ກົດໝາຍຂອງຍີ່ປຸ່ນນັ້ນ ໂດຍກ່າວວ່າ ທ່ານຈະພະຍາຍາມຊອກຫາສາຍພົວພັນທີ່ເປັນຜົນປະໂຫຍດຊຶ່ງກັນແລະກັນກັບພວກປະເທດເພື່ອນບ້ານໃນເອເຊຍຂອງທ່ານນັ້ນ ທ່ານໂນດະທີ່ຈະຮັບໜ້າທີ່ເປັນນາຍົກລັດຖະມົນຕີພາງໄປຈົນຮອດມື້ທ່ານສາບານໂຕເຂົ້າຮັບຕໍາແໜ່ງ ຕໍ່ໜ້າເຈົ້າຈັກກະພັດ Akihito ຈະເປັນນາຍົກລັດຖະມົນຕີຄົນທີ 6 ຂອງຍີ່ປຸ່ນໃນຮອບ 5 ປີຜ່ານມາ ທ່ານໂນດະມີຊື່ສຽງວ່າເປັນຜູ້ມີຫົວປະຢັດມັດທະຍັດໃນດ້ານງົບປະມານ ຊຶ່ງອາດຈະສາມາດດໍາເນີນງານໄດ້ດີກວ່າທ່ານ Naoto Kan ກັບຝ່າຍຄ້ານຫົວນິຍົມແນວ ທາງເດີມນັ້ນ